จันทบุรีกวนข้าวทิพย์ สืบสานประเพณีวัฒนธรรมอันดีงามในช่วงเทศกาลสงกรานต์
นายสุธี ทองแย้ม ผู้ว่าราชการจังหวัดจันทบุรี พร้อมด้วยนางสุนิชฌาน์ ทองแย้ม นายกเหล่ากาชาดจังหวัดจันทบุรี นำหัวหน้าส่วนราชการ ผู้บริหารองค์กรปกครองส่วนท้องถิ่น ประชาชน นักเรียน นักศึกษา ร่วมงานประเพณีกวนข้าวทิพย์ ที่วัดใหม่เมืองจันทบุรี  ในเทศกาลสงเสริมประเพณีสงกรานต์ ประจำปี 2565 วัดใหม่เมืองจันทบุรีที่ปีนี้งดสาดน้ำ ประแป้ง คงเหลือกิจกรรมเข้าวัดทำบุญทางศาสนา โดยมีพระราชธรรมเมธี รองเจ้าคณะจังหวัดจันทบุรีเป็นประธานสงฆ์และมีนักศึกษาจากมหาวิทยาลัยราชภัฎรำไพพรรณีเป็นสาวพรหมจรรย์กวนข้าวทิพย์จำนวน 5 กระทะ นายกิจฐพร โชติสุวรรณ นายกเทศมนตรีเมืองจันทบุรี กล่าวว่า พิธีกวนข้าวทิพย์เป็นธรรมเนียมปฏิบัติหลังจากที่ประชาชนร่วมทำบุญตักบาตรในวันสงกรานต์แล้วเสร็จ การกวนข้าวทิพย์ ซึ่งจัดขึ้นครั้งแรกตั้งแต่ปี พ.ศ. 2506 เป็นต้นมา ข้าวทิพย์ หรือข้าวมธุปายาสจะมีส่วนผสมของธัญพืชที่เป็นมงคล อาทิ ถั่วดำ ถั่วขาว ถั่วราชมาศ เมล็ดงา ลูกบัว ข้าวสารหอม มะพร้อม ข้าวตอก กล้วยไข่ น้ำนมโค น้ำอ้อย น้ำผึ้ง เป็นต้น ใช้เวลากวนประมาณ 3 ชั่วโมงและหลังจากเสร็จสิ้นพิธีกวนข้าวทิพย์แล้ว จะมีการแบ่งข้าวทิพย์นี้ให้ผู้เข้าร่วมพิธีได้แบ่งกันไปรับประทานเพื่อความเป็นสิริมงคล ซึ่งมีความเชื่อกันว่าเมื่อได้รับประทานข้าวทิพย์แล้วจะทำให้สุขภาพร่างกายแข็งแรง